Nina Betschart
D Nina Betschart (* 14. Oktober 1995 z Stäihuuse ZG) isch e Schwyzer Volleyball- un Beachvolleyballspiileri.

Karriere 
D Betschart het iri Karriere aagfange in dr Halle zäme mit ire Fryndi Nicole Eiholzer bim VBC Stäihuuse. Mit em Verain het si dr Ufstiig in d Nazionaalliiga B gschafft. Speeter hän d Betschart/Eiholzer e Beachvolleyball-Duo bildet. In dr Joor 2008 bis 2012 hän si d Schwyzer Noowugsmaischterschafte in dr Kategorie U15, U18 un U21 gwunne. Anne 2011 sin si Fimfti vu dr Juuged-WM z Umag woore un sin bi dr U18-Europamaischterschaft z Vilnius in s Finaal chuu. Mit dr Joana Heidrich isch d Betschart derno im kanaadische Halifax U21-Wältmaischteri woore. Im Joor druf sin Betschart/Eiholzer Dritti vu dr U18-EM z Brünn woore. Bi dr Juuged-WM z Larnaka un dr U20-EM z Hartberg sin si baidi Mool uf dr fimfte Rang chuu. Zäme mit dr Anouk Vergé-Dépré isch d Betschart im kanaadische Halifax wiider U21-Wältmaischteri woore. 2013 hän Betschart/Eiholzer e Turnier vu dr Schwyzer Tour z Locarno gwunne. Bi dr Wältmaischterschafte vu dr U21 z Umag un vu d U19 z Porto sin si baidi Mool wider uf dr fimfte Blatz chuu. Z Vilnius hän si d U20-Europamaischterschaft gwunne. Derno isch d Betschart mit dr Anouk Vergé-Dépré z Warna au U22-Europamaischteri woore. 2014 hän Betschart/Eiholzer z Cesenatico ire U20-Europamaischtertitel erfolgryych chenne verdaidige. Anne 2015 hän si d Goldmedaille bi dr Europaspiil z Baku gwunne un si derno im im portugiesischen Macedo de Cavaleiros U22-Europamaischterne woore. Syter anne 2016 spiilt d Betschart an dr Syte vu dr Tanja Hüberli. Betschart/Hüberli hän 2016 s CEV Satellite Turnier z Baden gwunne un sin Dritte bim FIVB Major Turnier z Klagenfurt woore. 2017 sin si bim FIVB 5-Stäärn Turnier z Poreč Dritti woore.

Anne 2021 sin d Nina Betschart un d Tanja Hüberli i dr Olympische Spiil z Tokio derbyy gsii un sin gege iri Landsfraue Joana Heidrich un Anouk Vergé-Dépré im Achtelfinaal uusgschiide. Derni sin si z Wien Europamaischterne woore.

Weblink

Fueßnote 

Beachvolleyballspiiler
Volleyballspiiler
Sportler (Schwiiz)
Europameischter
Schwiizer Meischter
Schwiizer
Läbigi Person
Frau